Julen er lige om hjørnet, og ligesom både juletræ og gaver hører sig til, er det for mange også en tradition at slå sig løs i søde sager i juledagene. I programmet ”Julen banker på” viser madformidler Ellie Malou, hvordan man nemt kan lave konfekt med de ting, man måske allerede har liggende i sit skab. Se ”Julen banker på” her: Hold det simpelt Ellie Malou holder blandt andet foredrag om, hvordan man får børn med i køkkenet. Det gælder om at holde det simpelt. - Mange gange er der så langt fra beslutningen om, at man skal lave noget i køkkenet, til man endelig står der, at processen har nået at tage al kraft og energi fra os. Kig på, hvad du har i skabet, som du kan bruge, så det ikke tager for lang tid, siger hun. Når det gælder søde sager til juletiden, kan man for eksempel finde kiks, saltstænger, popcorn, krymmel, nødder, kokos og chokolade frem. Smelt chokoladen, dyp kiks og saltstænger deri og pynt med krymmel. - Det er tit det, børnene synes, er sjovt – at putte krymmel og chokolade på, siger Ellie Malou. Det er vigtigt, at børnene får lov til selv at styre, hvordan deres spiselige kreationer skal se ud. - Man kan have en plan, men går børnenes fantasi og kreativitet i en anden retning, så skal de have lov til at gøre det, siger Ellie Malou. Et godt sted at starte Ellie Malou mener, at det søde køkken er et godt sted at starte, hvis man vil have børnene til at engagere sig i madlavning. - Det handler om at pirre deres nysgerrighed, og netop det søde køkken er der rigtig meget af på sociale medier og i TV - som for eksempel i Den store bagedyst og andre kageprogrammer. Så kan man altid lege med broccoli senere, siger hun. Se meget mere i ”Julen banker på” her, hvor du kan møde mange flere nordjyder, der spreder julestemning:
Det behøver hverken være dyrt eller svært at lave konfekt derhjemme. I ”Julen banker på” får du tips og tricks til nem julekonfekt.